ไฟเขียวบัตรคนจนรูดขึ้นรถไฟบีทีเอส
ผู้ถือบัตรสวัสดิการแห่งรัฐทุกประเภทใช้บริการรถไฟฟ้า BTS ได้แล้วทุกสถานี
20 มี.ค. 2562

ผู้ถือบัตรสวัสดิการแห่งรัฐทุกประเภทใช้บริการรถไฟฟ้า BTS ได้แล้วทุกสถานี
น.ส.สุทธิรัตน์ รัตนโชติ อธิบดีกรมบัญชีกลาง พร้อมด้วย นายผยง ศรีวณิช กรรมการผู้จัดการใหญ่ ธนาคารกรุงไทย และนายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ (BTS) ร่วมเปิดการใช้ช่องทางการรับชำระเงินค่าโดยสารรถไฟฟ้า BTS สำหรับผู้ถือบัตรสวัสดิการแห่งรัฐที่ลงทะเบียนเพื่อสวัสดิการแห่งรัฐ 1.46 ล้านราย สามารถนำบัตรไปซื้อบัตรโดยสารรถไฟฟ้า BTS ผ่านเครื่อง EDC ของธนาคารกรุงไทย ณ ห้องจำหน่ายบัตรบนสถานีรถไฟฟ้า BTS ทุกสถานี จำนวน 43 สถานี เริ่มตั้งแต่วันที่ 15 มี.ค. 2562
ทั้งนี้ เพื่อเพิ่มช่องทางให้แก่ผู้ถือบัตร ความสะดวกในการเดินทางและแบ่งเบาภาระค่าใช้จ่ายเพื่อการดำรงชีวิตในแต่ละวัน นอกเหนือจากการใช้บัตรชำระค่าโดยสารรถเมล์ (ขสมก.) และรถไฟฟ้า (รฟม.) ทั้งสายสีม่วงและสีน้ำเงินที่ได้ให้บริการมาก่อนแล้ว
สำหรับผู้ถือบัตรจะได้รับวงเงินค่าโดยสารรถเมล์ (ขสมก.)/รถไฟฟ้า (รฟม.)/รถไฟฟ้า (BTS) จำนวนเงิน 500 บาท/คน/เดือน จะมีการใช้จ่ายหรือไม่ จำนวนเท่าใดก็ตาม ทุกสิ้นเดือนจะตัดวงเงินที่เหลือ และใส่วงเงินให้ใหม่ 500 บาททุกเดือน